Boasson Hagen: - Jeg vil gi Kristoff kamp
Nordmannen er «kvitt» Cavendish i Team Sky. Spurteren pakket kofferten etter fjoråret og sykler i år for Omega Pharma-Quick Step. Det betyr at Sky trolig vil la Boasson Hagen sykle for egne muligheter på flate eller halvharde etapper. Det er oppskriften som ga to etappeseirer i 2011. Og selv om bortimot alt handler om hvordan Chris Froome skal vinne den gule sammenlagttrøya, så innrømmer Boasson Hagen at han har ambisjoner på egne vegne: - Jeg er hjelperytter, men håper å få noen muligheter. Der vi kjørte for Cavendish i fjor, kan vi kjøre for meg i år. Da håper jeg å ta en seier. Men skjer det, så er den en bonus for min del, sier han.Han har ikke fått noen løfter fra ledelsen i Sky ennå. Og i praten med blant andre VG tirsdag formiddag, understreket han gang på gang at han reiser til Tour de France som hjelperytter. Sittende i en sofa, iført den norske mestertrøya, fremstår Boasson Hagen akkurat så høflig og ydmyk som han er viden kjent for å være. VG Manager:Sett opp ditt eget Tour-lag Den grønne poengtrøya i Tour de France ofrer han knapt en tanke, skal vi tro 26-åringen. - Ingen i laget har lagt ned noe forbud mot å gå for trøya, men jeg har ikke tenkt på det. Skulle det dukke opp en mulighet, så tar man den. Men det er den gule trøya som er målet vårt. Jeg var veldig nær poengtrøya i Dauphiné, uten at jeg tenkte på det. Jeg hadde faktisk muligheten, det visste seg jo at jeg lå på tredjeplass. Det viser jo hvor «mye» jeg tenker på grønn trøye, sier Boasson Hagen - og humrer forsiktig. - Er du rask nok til å vinne spurter med alle de beste tilstede i Tour de France? - Jeg er ikke rask nok til å ta en flat spurt der alle spurterne er med. Men om etappen har vært hard, og de andre er mer utslitt enn meg, så er det en mulighet. Jeg håper å få sjansen når etappen er for hard for de rendyrka spurterne. - Ingenting tilsier at jeg slår Cavendish på en flat spurt, innrømmer Boasson Hagen.- Alexander er veldig bra. Han har hevet seg supermye. - Er du kjappere enn ham? - Jeg var det før iallfall, sier han til VG - og ler. - Det er muligheter, men han har blitt veldig sterk. Alex har veldig mye kraft i avslutningen sett i forhold til hva han hadde før. Men jeg vil gi ham kamp. Kristoff tok bronse i OL i fjor, fulgte opp med en sterk vårsesong - og spurtvant nylig en etappe i Sveits rundt.Boasson Hagen har tilbrakt den siste dagen i Frankrike, på grensen til Sveits. Der har han, og flere andre Sky-profiler, studert noen av etappene som venter i Tour de France. Nedkjøringen til Gap, der han og Thor Hushovd spurtet om etappeseieren for to år siden, ble også testet. - Dette var en gjennomkjøring for at Chris Froome skulle være mest mulig forberedt. Det er ikke slik at jeg har pekt meg ut noen etapper, understreker Boasson Hagen. PS! Tour de France starter på Korsika lørdag 29. juni.
Edvald Boasson Hagen (26) innser at han ikke slår Mark Cavendish (28) i en flat spurt - men øyner en mulighet til å vinne en etappe i årets Tour de France.